Matka
Minne aikoo pikku mies?
 Lasten-tarhaan kukaties? –
 Ei, vaan ulos maailmaan
 Ympärilleen katsomaan.

 Hän on pannut isänsä
 Juhlahatun päähänsä,
 Kädessä on sauvakin,
 Isän keppi parahin.

 Astuskelee vähäisen,
 Tulee aita etehen,
 Ja sen taakse metsää vaan, –
 Kuka sinne tahtoiskaan!

 Jopa äiti huolissaan
 Ruvennut on huutamaan!
 «Pekka, Pekka, lapseni,
 Missäs olet, armaani?»

 «Tässä olen äitini,
 Älä toru Pekkaasi!
 Pekka meni vähän vaan
 Ympärilleen katsomaan.»

 Wieden Pekkaa kotihin
 Äiti puhkee sanoihin:
 «Koti lasten maailma on,
 Onpa maailma verraton.»

Minna Krohn
Runot